Josep Borrell Fontelles

Josep Borrell Fontelles (født 24. april 1947) er en spansk politiker (PSOE). Han er fra 1. desember 2019 Den europeiske unions høye representant for utenriks- og sikkerhetspolitikk. I juni 2024 ble den daværende estiske statsministeren Kaja Kallas nominert som hans etterfølger.

Liv og virke
 Bakgrunn 
Josep Borrell Fontelles' foreldre var Joan Borrell (far) og Luisa Fontelles Doll (mor).. Han ble født inn i en bakerfamilie i en landsby i de katalanske Pyreneene, og kombinerte skolegangen med å arbeide i bakeriet. I sin ungdom arbeidet han som bygningsarbeider i Düsseldorf, landbruksarbeider i Danmark, oppvaskarbeider i London og drueplukker i Frankrike.

Borrell studerte luftfartsteknikk ved Universidad Politécnica de Madrid og tok doktorgrad ved Universidad Complutense de Madrid i økonomi. Han tok ogsta mastergradsstudier ved Stanford University i Palo Alto i California og Institut français du pétrole i Paris.

I 2019 ble han i tillegg til sitt spanske statsborgerskap dessuten argentinsk borger, og begrunnet det med at han ved dette ville hedre minnet om sin far, som vokste opp i Mendoza i Argentina.

Akademiker
Fra 1972 til 1982 underviste han i matematikk ved Universidad Politécnica de Madrids fakultet for luftfartsingeniørutdanning. I 1982 ble han assisterende professor i forretningsmatematikk ved Universitetet i Valladolid. Fra 1975 til 1982 arbeidet han også for Cepsa som ingeniør for systemer og informasjon; dette kombinerte han med sin undervisningsvirksomhet og med lokalpolitisk engasjement.

 Politiker 
Fra 1979 til 1982 var han som regjeringsmedlem for Comunidad de Madrid ansvarlig for Madridregionens offentlige finanser.

I 1982 ble han generalsekretær for hushold og offentlige utgifter i det spanske finansdepartementet, og fra 1984 til 1991 var han finansminister i Spania. Spania ble medlem av EU i 1986, og som finansminister hadde Borrell dermed ansvaret for å tilpasse den spanske finanspolitikken til EU-systemet. 

I perioden 1991–1996 var han statsråd i Spania med ansvaret for offentlige arbeider, transport og miljø.

Borrell var medlem av Europaparlamentet i den sosialistiske gruppen. Han ble valgt til president for Europaparlamentet den 20. juli 2004, og etterfulgte da Pat Cox. Det skjedde etter en avtale mellom sosialister og konservative om å dele presidentposten i valgperioden 2004–2009. I den siste halvdel av perioden, fra januar 2007, overtok den tyske konservative politikeren Hans-Gert Pöttering presidentvervet.

I juni 2018 ble han utenriksminister i regjeringen ledet av statsminister Pedro Sánchez.

I det katalanske spørsmål har han i likhet med PSOE og de fleste innen PSC tatt tydelig standpunkt mot den katalanske selvstendighetsbevegelsen.

I juni 2019 nominerte Det europeiske råd ham til vervet Den europeiske unionens høye representant for utenriks- og sikkerhetspolitikk, og han ble senere formelt valgt til denne posten. Den formelle utnevnelse i vervet krever godkjennelse av den valgte presidenten for Europakommisjonen.

I februar 2021 sendte 81 medlemmer av Europaparlamentet – for det meste østeuropeiske representanter – en skriftlig begjæring til kommisjonspresident Ursula von der Leyen om at Borrell måtte gå av som EUs utenrikspolitiske sjef. Dette skjedde etter at han på eget initiativ hadde besøkt Russland, og møtt pressen sammen med den russiske utenriksministeren Sergej Lavrov i Moskva samtidig som det russiske regimet utviste tre EU-diplomater fra Russland. I den samme pressekonferansen karakteriserte Lavrov EU som «upålitelig», uten at Borrell tok til motmæle. Borrells Russlandsreise skjedde samtidig som EUs offisielle linje var å protestere mot Russlands behandling av opposisjonslederen Aleksej Navalnyj; det var fire år siden forrige gang noen høytstående EU-representant besøkte Russland. Flere av EUs medlemsland hadde protestert da Borrells reiseplaner ble kjent, og både disse landene og utenforstående kommentatorer mente at Russlandsreisen forårsaket betydelig skade på EUs omdømme og embetets verdighet.

Etter Det russiske angrepet på Ukraina reiste Borrell med tog til Kyiv med EU-kommisjonens president Ursula von der Leyen, Slovakias statsminister Eduard Heger og andre EU-parlamentarikere i begynnelsen av april 2022 for samtaler med Ukrainas president Volodymyr Zelenskyj.Von der Leyen in Kiew - Deutliches Zeichen der Unterstützung. I: Tagesschau.de, 8. april 2022, lest 12. april 2022. Han var den første europeiske politiker som da snakket om at denne krigen måtte «avgjøres på slagmarken».Borrell: Kriege werden auf dem Schlachtfeld entschieden. I: EU-Info Deutschland, 11. april 2022, lest 25. juni 2022.Eric Bonse: Sieg auf dem Schlachtfeld?  I: Die Tageszeitung, 16. spril 2022, lest 25. juni 2022. I debatten i august 2022 om EU-innreisebegrensninger for russiske borgere utløst av krav fra Zelenskyj og Estlands statsminister Kaja Kallas, uttalte Borrell seg mot et fullstendig forbud mot russeres innreise i EU og kalte denne ideen «ikke et godt forslag». Han advarte mot å kutte kontakten med den russiske sivilbefolkningen på grunn av krigen.Lea-Katharina Krause: EU-Außenbeauftragter Borrell gegen Einreiseverbot für russische Staatsbürger. I: Die Zeit, 28. august 2022.

 Akademisk karriere 
 Ingeniør i flyteknikk fra Universidad Politécnica de Madrid
 Doktorgrad i økonomi fra Universidad Complutense i Madrid
 Kandidat i energiøkonomi fra Institut français du pétrole i Paris 
 Kandidat i anvendt matematikk fra Stanford University, California, USA 
 Professor i økonomisk analyse ved Fakultetet for økonomisk vitenskap ved Universidad Complutense i Madrid 

 Politiske verv 
 1991–1996: To ganger minister for offentlige arbeider, transport og miljø
 2002–2003: Medlem av EU-konventet 
 2004–2007: President for Europaparlamentet
 2018–2019: Spanias utenriksminister
 2019–:  Den europeiske unions høye representant for utenriks- og sikkerhetspolitikk

 Referanser 

 Eksterne lenker 




 Biografi

Kategori:Spanske ministre
Kategori:Medlemmer av Europaparlamentet
Kategori:Europaparlamentets presidenter
Kategori:Personer fra provinsen Lleida